- Jeg ved ikke, hvor mange huller der er. Men vi har 1300 kilometer vej, så der er sådan set rigeligt at se til. Så simpelt beskriver Knud Hansen sine arbejdsopgaver, når han sammen med Eva Pedersen kører rundt på vejene i Thy for Park og Vej i Thisted. Med varm asfalt, tromle og god arbejdsmoral har makkerparret i de seneste syv år lappet huller i veje sammen, så køreture, cykelture og gåture har været mere behagelige i området. Og det skal der ikke laves om på, mener de begge. Kan ikke blive uvenner Der er cirka 20 år fra Knud Hansen ned til Eva Pedersen på aldersstigen, men selvom de er to forskellige steder i livet, så bliver arbejdstimerne på vejene aldrig kedelige. - Eva snakker en masse om sine børn, og jeg snakker lidt om mine børnebørn. Og så går tiden jo, siger Knud Hansen. Når de to nu arbejder så mange timer sammen, og har gjort det i syv år, så kunne der sagtens være tidspunkter, hvor de to var blevet uvenner. Men ikke Knud og Eva. - Vi har aldrig været uvenner, siger Eva, før Knud fortsætter. - Jeg tror ikke, vi kan blive det. Jeg giver mig meget tidligere. Eva får ret, og jeg får fred. Forholdet mellem de to kan til tider minde om et ægteskab, mener Eva. Men hvor en ægtefælle kan skiftes ud, så har Eva ingen planer om at skifte Knud ud med en yngre model. - Han er et dejligt menneske at arbejde sammen med. Vi kommer rigtig godt ud af det med hinanden, siger Eva Pedersen. Derfor fortsætter de to ufortrødent med klar arbejdsfordeling at gøre vejene mindre hullede. Og det er en udfordring, der nok aldrig stopper. - Jeg tror aldrig, at vi løber tør. Så skal der ske noget drastisk da, siger Knud Hansen.

Referat:
Makkerparret Eva og Knud lapper til daglig vejhuller. Det er kun hullerne, der har brug for at blive lappet, for de to kan ikke blive uvenner.